SKRIFTLIG FORESPØRGSEL E-0213/02

af Nirj Deva (PPE-DE) til Kommissionen

(6. februar 2002)

Om: Côte d'Ivoire

Kan Kommissionen, eftersom EU tilhører den donorgruppe, der støtter den planlagte menneskerettighedstræning af Côte d'Ivoires bevæbnede styrker, oplyse, hvorledes den forestiller sig dette program? Vil programmet omfatte de kombattanter, der har kæmpet for general Robert Guei, med det formål at øge bestræbelserne på at genopbygge befolkningens tillid og fremme politisk stabilitet?

Samlet svarafgivet på Kommissionens vegne af Poul Nielsonpå skriftlige forespørgsler E-0167/02, E-0213/02 og E-0214/02

(15. marts 2002)

Der blev den 25. juni 2001 afsluttet konsultationer med Côte d'Ivoire i henhold til Cotonou-aftalens artikel 96, idet det blev besluttet gradvist at genoptage EF-samarbejdet sideløbende med, at der gøres fremskridt i den nationale forsoningsproces, kampen mod straffrihed, reformen af retsvæsenet og kampen mod fremmedfrygt.

Hidtil har forsoningsprocessen været vellykket: det nationale forsoningsforum har ført til, at der i enighed er rettet henstillinger om midler og metoder til at stabilisere den politiske situation. Den har også ført til drøftelser mellem de vigtigste politiske personligheder i Côte d'Ivoire. Iagttagere forudser, at hr. Ouattaras ivorianske statsborgerskab, der var en vigtig kilde til politisk spænding, snart vil blive anerkendt. Der er også truffet foranstaltninger med hensyn til de øvrige tre spørgsmål.

Kommissionen mener, at der snart vil blive opnået enighed om fuld genoptagelse af samarbejdet med Fællesskabet.

Den forventede anerkendelse af hr. Ouattaras ivorianske statsborgerskab i sig selv vil løse valgberettigelsesspørgsmålet med hensyn til parlamentsvalget. Det er tilstrækkeligt at have ivoriansk statsborgerskab for at være berettiget til at deltage i dette valg. Nationalitetskravet til præsidentvalget er dog ifølge den nye forfatning strengere. En kandidat skal ikke blot være ivorianer, men begge hans forældre skal også være det, og han må ikke tidligere have benyttet sig af et andet statsborgerskab. Præsident Gbagbo har under forsoningsforummet selv erkendt, at denne bestemmelse var personligt rettet mod hr. Ouattara med henblik på at forhindre ham i at stille op til valget. Præsident Gbagbo har besluttet at nedsætte et juristudvalg, der skal rette henstillinger om eventuelle præciseringer af den nuværende forfatning. Sprøgsmålet er på sagsordenen for de aktuelle forhandlinger mellem de fire vigtigste politiske ledere.

Der er rent faktisk planlagt undervisning af Côte d'Ivoires væbnede styrker i menneskerettighedsspørgsmål, koordineret af FN's udviklingsprogram (UNDP) inden for den ivorianske regerings program for reform af hæren. Dette program er del af en bred hærreform, der prioriteres højt af regeringen. Kommissionen og flere medlemsstater er ved at træffe beslutning om et engagement i dette program.

I mellemtiden vil Kommissionen støtte et projekt på dette område, som ledes af Friedrich Ebert Fonden og har til formål at tilvejebringe uddannelse til de væbnede styrker og politiet for at fremme en bedre forståelse mellem dem og det civile samfund. Der vil blive afholdt seminarer og workshops i de fire militærregioner i Côte d'Ivoire. Spørgsmålet om parallelle sikkerhedsstyrker og militser vil være blandt de vigtigste spørgsmål, der skal behandles.

Mere generelt er Côte d'Ivoire et af mållandene for gennemførelsen af menneskerettighedsbudgetposten (B7-7020) i 2002 og 2003. Der er ved at blive truffet beslutning om prioriterede emner. I betragtning af landets behov og for at undgå overlapning af andre donorers indsats er Kommissionen rede til at fokusere på opbygning af kapacitet for så vidt angår ikke-statslige organisationer (ngo'er), menneskerettighedskommissionen og pressen.